Polisieman skiet glo vrou, homself | Maroela Media
'n KwaZulu-Natalse polisiebeampte het Sondagoggend na bewering selfmoord gepleeg oomblikke nadat hy glo sy vrou ten aanskoue van omstanders geskiet het.
Reaction Unit South Africa het in 'n verklaring gesê die voorval het teen 08:20 in Chettys Hill in Tongaat gebeur. Volgens die verklaring het die 47-jarige polisiebeampte na 'n sopkombuis langs 'n kerk gegaan waar sy vrou op Sondae maaltye voorberei.
"Die egpaar het rusie gemaak en die polisiebeampte het sy 9 mm-dienspistool uitgehaal en drie skote op haar afgevuur. Een koeël het haar in die arm getref. Hy het daarna na 'n oop stuk grond agter die sopkombuis gegaan en homself in die kop geskiet," lui die verklaring.
Veiligheidsbeamptes en paramedici is na die toneel ontbied en die polisiebeampte is op die toneel dood verklaar. Sy vrou is na 'n plaaslike kliniek gehaas vanwaar sy deur 'n lid van die publiek na 'n hospitaal geneem is.
Kapt. Nqobile Gwala, woordvoerder van die polisie, het die voorval aan Maroela Media bevestig. Sy het gesê 'n saak van poging tot moord word ondersoek. Die polisie doen ook 'n geregtelike ondersoek.
Die naam van die polisiebeampte word weerhou totdat al sy naasbestaandes van sy dood in kennis gestel is.
Nou hoekom doen hy nou so iets, alweer met 'n diens pistool – sterkte aan sy vrou
Hoe flippen belaglik! Saak van poging tot moord word ondersoek. Wat ondersoek hulle? Die man het haar voor almal geskiet en hy is dood. Wat nou?